"सच पूछें तो पहले दिन वाले लेक्चर में तो कुछ समझ में नहीं आया, अब आना शुरू हुआ है। किताब भी पढ़ने के सुझाव दिए गए हैं। दो तीन कक्ष के विद्यार्थी भी मदद करते हैं। हर कक्षा में अलग-अलग कक्ष की लड़कियाँ हैं। एक है ‘जूली’, वह अंग्रेज़ है। ‘ओ डीयर’ बार-बार कहती है। मुझसे बड़ा स्नेह है। दूसरी है हांगकांग की ‘छोई यंग चेंग’। उसे तो अंग्रेज़ी भी अच्छी नहीं आती। उसे कहा गया है कि पहले अंग्रेज़ी भाषा सीख ले। एक इंडोनेशिया से आया है, ‘मलियानो’ बहुत ही भला मानुस है। अपने मुल्क में अंग्रेज़ी का लेक्चरार है। सिंगापुर से भी लिसानियत का कोर्स किया है। अच्छी खासी जानकारी रखता है। मेरे साथ भी घुल-मिल गया है। पाँचवाँ है जापानी ‘सातो’, पूरा नाम ‘यासू हैदी सातो’ है। बहुत ख़ामोश रहता है, पर है बहुत होशियार। वैसे हमारे कई जनरल लेक्चर भी होते हैं, जिसमें अनेक विद्यार्थी शामिल होते हैं, और पढ़ाने वाले भी सीनियर प्रोफ़ेसर हैं। कोर्स बड़ी तेज़ रफ़्तार से बढ़ाते हैं। होम वर्क का बोझ भी काफ़ी ज़्यादा है।